Guðmundur Jónsson , tónlistarmaður og tækniteiknari , var að senda frá sér nýja plötu ásamt félaga sínum og nafna Guðmundi Gunnlaugssyni . Platan heitir Punch , er í rokkuðum blússtíl og flest lögin frumsamin eftir þá félaga . „ Dúettinn heitir GG blús af því að við berum báðir nafnið Guðmundur og grunnstefið í tónlistinni okkar kemur frá blúsnum . Félagi minn Gunnlaugsson spilar á trommur og ég á gítar og svo syngjum við báðir , “ segir Guðmundur sem var í hljómsveitinni Sálinni hans Jóns míns um árabil . Nafni hans gerði garðinn frægan í bítlabandinu Sixtíes og blúsbandinu Kentár , ekta blúsari inn að beini . „ Við erum búnir að þekkjast lengi og höfum spilað oft saman í gegnum tíðina , en þetta samstarf hófst 2017 , stuttu eftir að ég flutti út á Álftanes þar sem Gummi hefur verið búsettur frá barnæsku . Í einhverju bríaríi og leiðindum ákváðum við að hittast einn daginn í æfingahúsnæðinu hans og fremja einhvern hávaða . Planið var alltaf að fá einhverja aðra með til liðs en fáir eru eins æfingaglaðir og við , þannig að við létum þetta bara virka tveir með þartilgerða gítarfetla og hugvitsemi í útsetningum . Við æfðum slatta af sígrænum ábreiðum af meiði blúsrokksins , tónlistarstefnu sem hugnast okkur báðum og búið er að gera ansi góð skil í gegnum tíðina en fyrir okkur var ferskt að arka þessa margtroðnu slóð svona fámennir . Það lá auðvitað beinast við að nefna dúettinn GG blús og síðan voru knæpur Reykjavíkur og nágrennis heimsóttar og flutningurinn og þel slípað . Hápunktinum var síðan náð er við spiluðum á Blúshátíð Reykjavíkur við góðan orðstír fyrr á þessu ári . “ GG blús á sviði á Blúshátíð Reykjavíkur . Mynd / Ásta Magnúsdóttir . „ Hvað viljum við fá út úr lífinu ? “ Félagarnir í GG blús hafa síðasta hálfa árið unnið að sinni fyrstu plötu . Hún inniheldur sjö frumsamin lög og þrjár ábreiður . Hún skartar þremur góðum gestum , þeim Sigurði Sigurssyni á munnhörpu , Jens Hanssyni á saxófónn og pönk-blús-goðsögninni Mike Pollock , sem syngur og semur einn ópus með þeim . „ Á plötunni tekst frasaskotin gítarvinna á við óhaminn trommusláttinn og grípandi sönglínur fljóta yfir með tregafullum enskum textum , ásamt hljóðbrotum og þankagangi úr ýmsum áttum . Við erum trúir blúshefðinni en samt móttækilegir nútímanum , “ segir Guðmundur en textarnir eru allir á ensku þar sem þeir voru með áferðina á verkinu í huga . „ Á plötunni eru þrjár ábreiður á ensku og okkur fannst stílbrot að hafa innan um þau lög sungin á íslensku . Textarnir eru viljandi hafðir ansi tregafullir , enda heitir bandið GG blús , þó að stundum komi uppbyggilegur tónn af og til . “ Platan ber heitið Punch , eftir samnefndu lokalagi plötunnar . „ Textinn hugnast okkur ágætlega sem lokahnykkur því hann endar á línunum „ Your baby‘s smile , your songs and rhymes are the real things you leave behind “ , sem eru hugrenningar sem við höfum oft verið að gantast með er við höfum spurt okkur í augnabliks vonleysi , af hverju erum við að standa í þessu hljómsveitarbrölti – hvað er það sem við viljum fá út úr lífinu og komum til með að skilja eftir . “ Sálin var einstökNú er þessi tónlist tiltölulega ólík því sem þú hefur gert til dæmis með Sálinni , hefur þú alltaf verið mikill blúsari og rokkari inn við beinið ? „ Ég held að flestir gítarleikarar og sérstaklega af minni kynslóð hafi óhjákvæmilega orðið fyrir áhrifum af blúsnum . Ég hef kannski núna síðustu árin fyrst leyft mér að sleppa mér lausum , hef komið að fjórum rokkplötum undanfarin misseri , tveimur með hljómsveitinni Nykur og einni með Trúboðunum og svo er það þessi . Sálin var einstök hljómsveit með frábærum listamönnum og það varð alltaf til einhver galdur er við unnum saman . Hún var fyrst og fremst poppband með ræturnar í sálartónlist , en tókst líka á við marga aðra stíla og stundum rokk . Svo er alltaf hollt að taka áskorun reglulega og finna nýja vinkla . Með GG blús var það uppsetningin á bandinu sem heillaði mig strax , okkur langaði til að láta tónlistina virka með því að brúka eingöngu grunnelementin ; gítar , trommur og söng . Þá fer maður að hugsa út fyrir kassann og skemmtilegir hlutir gerast ; virkja andann í hömlum naumhyggjunnar og þeim spilastíl sem við höfum verið að þróa með okkur við ábreiðuflutningin undanfarin misseri . “ „ Sálin var einstök hljómsveit með frábærum listamönnum og það varð alltaf til einhver galdur er við unnum saman . “ „ Engin leið að hætta “ Aðspurður um önnur verkefni segist Guðmundur oftast vera á útopnu , með milljón járn í eldinum og þannig vilji hann hafa það . „ En fyrst og fremst er ég fjölskyldumaður , á yndislega konu og fjóra stráka . Svo hef ég unnið heiðarlega vinnu undanfarin ár sem tækniteiknari hjá arkitektastofunni Arkís , aldeilis frábæru fyrirtæki og síðan þegar færi gefst þá stelst ég frá og þjóna tónlistargyðjunni . Ég vann í sumar við að teikna og taka upp og hljóðblanda GG blús plötuna , en seinnipartinn í júní fórum við fjölskyldan í frí til Frakklands og London sem var æðislegt – stund milli stríða , “ segir Guðmundur . Platan er nú þegar komin út á Spotify og síðan er hægt að niðurhala hana frá Bandcamp gegn vægu verði . „ Svo er von á geisladisknum á næstu dögum sem fer snarlega í þessar fáu verslanir sem enn selja tónlist í handfjatlandi umbúðum . Útgáfutónleikar verða síðan á Hard Rock Café , Lækjargötu , föstudagskvöldið 30. ágúst næstkomandi . Hvað annað er fram undan ? „ Fyrir utan að fleyta þessari plötu áfram niður strauminn og spila í kjölfarið helling af tónleikum , þá er svo sem ekkert fast í hendi , nema auðvitað óvissan og kvíðinn . En ég verð fljótur að leggja við eyru við eitthvað skemmtilegt ef ég þekki mig rétt – það er engin leið að hætta eins og frægur poppari orðaði það svo réttilega hér um árið . “